เลขาธิการสำนักงานประกันสังคม ระบุ การพิจารณาเก็บเงินสมทบประกันสังคมสูงสุดเดือนละ 1,000 บาท ยังเป็นเพียงแนวคิดและอยู่ระหว่างการพิจารณาตามขั้นตอนของกฎหมาย ย้ำต้องรับฟังความคิดเห็นจากลูกจ้างและนายจ้างก่อน
นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน กล่าวถึงการพิจารณาเก็บเงินสมทบประกันสังคมสูงสุด จากเดือนละ 750 บาท เป็นเดือนละ 1,000 บาทว่า ขณะนี้ยังเป็นเพียงแนวคิดที่จะต้องปรับเพิ่มเพดานเงินสมทบในลักษณะแบบขั้นบันได เนื่องจากเมื่อ 2-3 ปีที่ผ่านมา มีแนวคิดนี้มาก่อน แต่ได้หยุดลงชั่วคราว เนื่องจากการทำประชาพิจารณ์เพื่อรับฟังความคิดเห็นเมื่อปี 2561 ที่ผ่านมา เสนอปรับเพดานจากอัตราสูงสุด 15,000 บาท ปรับเพิ่มเป็น 20,000 บาท หรือเก็บเดือนละ 750 บาท เป็นเดือนละ 1,000 บาท ปรากฏว่ามีผู้เห็นด้วยและผู้ไม่เห็นด้วย เมื่อตนเข้าดำรงตำแหน่งเลขาธิการสำนักงานประกันสังคมได้ทราบว่า ในปี 2579 มีการคาดการณ์ว่ากองทุนประกันสังคมอาจจะอยู่ในสภาวะที่ไม่มั่นคง เนื่องจากประเทศไทยเข้าสู่สังคมผู้สูงอายุ และจะมีจำนวนผู้ที่เข้าระบบประกันสังคมน้อยลงและผู้ที่จะออกจากระบบเพิ่มมากขึ้น ประกันสังคมจะเข้าสู่ช่วงจ่ายเงินบำนาญชราภาพให้ลูกจ้างที่เกษียณอายุ อาจจะกระทบกับเสถียรภาพของกองทุนฯ ประกอบกับวันแรงงานแห่งชาติ ตัวแทนแรงงานมีข้อเรียกร้องให้ปรับบำนาญชราภาพให้แก่ลูกจ้างที่เกษียณอายุให้ได้รับเงินบำนาญรายเดือนขั้นต่ำ 5,000 บาท เพื่อให้เพียงพอต่อการดำรงชีพ         ดังนั้น จึงได้กลับมาทบทวนแนวคิดดังกล่าวอีกครั้ง ร่วมกับหน่วยงานผู้รับผิดชอบ จึงปรับแนวคิดใหม่เพื่อให้ไม่กระทบกับแรงงานและนายจ้าง จึงควรทำในลักษณะเป็นขั้นบันได เช่น ปกติ เพดานสูงสุดอยู่ที่ 15,000 บาท จะเก็บเงินสมทบเดือนละ 750 บาทต่อเดือน ปีต่อไปขยายเพดานเป็น 16,000 บาท เก็บเงินสมทบเพิ่ม 50 บาทต่อเดือน เป็น 850 บาทต่อเดือน หรือคิดเฉลี่ยส่งเงินเพิ่มอีกวันละ 1 บาทกว่า ปีถัดไปจากนั้นเพิ่มเพดานเงินเป็น 17,000 บาท เก็บเพิ่ม อีกเดือนละ 50 บาท เป็น 850 บาทต่อเดือน ทำแบบนี้ไปในระยะเวลา 5 ปี ก็สามารถเก็บเงินสมทบได้เดือนละ 1,000 บาท เพื่อให้มีฐานการคำนวณสิทธิประโยชน์ที่สูงขึ้น ลูกจ้างผู้ประกันตนจะไม่รู้สึกว่าต้องจ่ายแบบก้าวกระโดด เช่นเดียวกับนายจ้างก็จะมีผลกระทบไม่มากนัก ทั้งนี้ เมื่อมีการปรับเพิ่มเพดานสูงสุด และมีการเก็บเงินสมทบเพิ่มขึ้น สิทธิประโยชน์ด้านอื่นๆ ก็จะเพิ่มขึ้นด้วยเช่นกัน        เลขาธิการสำนักงานประกันสังคม กล่าวต่อไปว่า ขั้นตอนต่อจากนี้ เมื่อให้นโยบายแนวคิดปรับเป็นลักษณะขั้นบันไดแล้ว จะนำเข้าสู่อนุคณะกรรมการบอร์ดประกันสังคมด้านสิทธิประโยชน์พิจารณาว่าเห็นด้วยกับแนวคิดหรือไม่ หากเห็นด้วยจะนำไปสู่การเสนอเข้าบอร์ดประกันสังคมชุดใหญ่ เพื่อพิจารณาเห็นชอบในหลักการ และจะนำไปสู่การปรับปรุงร่างกฎหมาย และเปิดรับฟังความคิดเห็นจากผู้มีส่วนที่เกี่ยวข้องทุกฝ่าย เมื่อเสียงส่วนใหญ่เห็นด้วย จะนำไปสู่การร่างออกกฎหมายและเสนอร่างกฎหมายเข้าที่ประชุมคณะรัฐมนตรี (ครม.) ซึ่งจะเป็นไปตามขั้นตอนของกฎหมายต่อไป อย่างไรก็ตาม เรื่องนี้จะต้องดูนโยบายของรัฐมนตรีว่าการกระทรวงแรงงานคนใหม่และนโยบายของรัฐบาล